
	  Parlamentul României   

 Camera Deputaţilor


	COMISIA PENTRU ADMINISTRAŢIE

PUBLICĂ, AMENAJAREA TERITORIULUI 

ŞI ECHILIBRU ECOLOGIC

           Nr. 4c-6/527                                
București, 16 decembrie 2013
	




Către

BIROUL PERMANENT AL 
CAMEREI DEPUTAȚILOR

Vă înaintăm, alăturat, Raportul asupra propunerii legislative pentru completarea Legii nr.215 din 23 aprilie 2001 a administraţiei publice locale, trimisă Comisiei pentru administraţie publică, amenajarea teritoriului şi echilibru ecologic pentru dezbatere în fond cu adresa nr. Pl.x 446 din 27 noiembrie 2013.
PREŞEDINTE,

Marin ALMĂJANU

RAPORT 

asupra propunerii legislative pentru completarea Legii nr.215 din 23 aprilie 2001 a administraţiei publice locale
În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, spre dezbatere, în fond, în procedură obișnuită, cu propunerea legislativă pentru completarea Legii nr.215 din 23 aprilie 2001 a administraţiei publice locale, trimisă cu adresa nr. Pl.x 446 din 27 noiembrie 2013 şi înregistrată cu nr. 4c-6/527 din 28 noiembrie 2013. 

Conform dispoziţiilor art.75 alin.(1) din Constituţia României, republicată şi ale art. 92 alin.(2) pct.2 din Regulamentul Camerei Deputaţilor, republicat, Camera Deputaţilor este primă Cameră sesizată. 

Consiliul Legislativ a avizat favorabil propunerea legislativă, conform avizului nr.1292 din 21.11.2013.
Comisia juridică, de disciplină și imunități a avizat favorabil propunerea legislativă, conform avizului nr. Pl.x 446 din 9 decembrie 2013.
Propunerea legislativă are ca obiect de reglementare completarea art.63 din Legea administraţiei publice locale nr.215/2001, republicată, cu modificările şi completările ulterioare, în sensul interzicerii numirii în funcţiile de conducător al instituţiilor şi serviciilor publice de interes local a persoanelor care se află în relaţii de rudenie sau sunt afini până la gradul II, inclusiv, cu primarul din dispoziţia căruia se face numirea.
În conformitate cu prevederile art.61 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a examinat proiectul de lege sus menţionat, în şedinţa  din 16 decembrie 2013. 


Din numărul total de 36 membri ai Comisiei pentru administraţie publică, amenajarea teritoriului şi echilibru ecologic  au participat la dezbateri 32 deputaţi.

Cu ocazia dezbaterilor s-a constatat că reglementarea propusă de inițiator nu reprezintă o acoperire a vidului legislativ, deoarece regimul juridic și conflictul de interese, precum și al incompatibilităților, inclusiv pentru aleșii locali, este reglementat de Legea nr.161/2003 privind unele măsuri pentru asigurarea transparenței în exercitarea demnităților publice și în mediul de afaceri, prevenirea și sancționarea corupției, cu modificările și completările ulterioare și de Legea nr.393/2004 privind statutul aleșilor locali, cu modificările și completările ulterioare. Totodată, reiterarea la nivel de normă juridică specială pentru anumite situații sau proceduri din sfera de competență a autorităților administrației publice locale, a prevederilor legale referitoare la conflictul de interese, este redundantă, creându-se astfel paralelisme legislative.

În urma dezbaterii şi a opiniilor exprimate de către membrii Comisiei, s-a hotărât, cu unanimitate de voturi respingerea  propunerii legislative pentru completarea Legii nr.215 din 23 aprilie 2001 a administraţiei publice locale.

În raport de obiectul şi conţinutul reglementării, propunerea legislativă face parte din categoria legilor organice.

            

  PREŞEDINTE,



   
      SECRETAR,



Marin ALMĂJANU

        
 
Ion Marcel CIOLACU   
Expert parlamentar, Nicoleta Toma

